**Saeimas un nevalstisko organizāciju forums**

**“Meklējot ilgtspējīgus risinājumus valsts attīstībai”**

2019.gada 10.jūnijā

Diskusija - **Ilgtspējīgas un demokrātiskas pašvaldības**

**Diskusijas vadītājs - Uldis Budriķis**, Saeimas Valsts pārvaldes un pašvaldības komisijas priekšsēdētāja biedrs

**Diskusijas līdzvadītājs - Uldis Dūmiņš**, biedrības “Zemgales NVO Centrs” valdes priekšsēdētājs

Diskusijas sākumā, runājot par vietējo pašvaldību referendumiem, Vides aizsardzības un reģionālās attīstības ministrijas (VARAM) parlamentārais sekretārs Artūrs Toms Plešs pauda, ka pirms gada daudzām pašvaldībām bijis noraidošs viedoklis par to nepieciešamību, bet tagad saistībā ar administratīvi teritoriālo reformu, tas mainījies. Tāpat viņš norādīja, ka VARAM nostāja par nevalstisko organizāciju (NVO) iesaisti pašvaldību darbā, ir pozitīva.

Kurzemes NVO centra vadītāja Inese Siliņa uzsvēra, ka pašlaik ir plašas iespējas iesaistīties valsts pārvaldes darbā, bet jautājums, cik daudz cilvēku to izmanto. Šajā gadījumā varētu palīdzēt korekcijas Darba likumā, kas ļautu darba devējam dot atļauju saviem darbiniekiem piedalīties iedzīvotāju iesaistes procesos. Tomēr svarīgi, lai darbinieki nesāk to izmantot negodprātīgi (nesamērīgi bieži piedalīties dažādos sabiedriskos procesos, kas atstātu iespaidu uz viņu sniegumu darbā). Praksē vērojams, ka darba devējs ir pielaidīgāks uz darbinieka aktīvu iesaisti biedrībā, ja biedrības darbs saistīts ar viņa pamatdarbu. Pretējā gadījumā attieksme pret darba kavēšanu nav tik pretimnākoša.

Vairumam diskusijas dalībnieku bija vienots viedoklis – ideja par pašvaldību referendumiem ir atbalstāma, bet nepieciešama papildu diskusija par jautājumu loku, par ko šādus referendumus būtu iespējams rīkot.

Savukārt apspriežot pašvaldību informatīvos izdevumus, biedrības “Zemgales NVO Centrs” valdes priekšsēdētājs un paneļa līdzvadītājs Uldis Dūmiņš iepazīstināja diskusijas dalībniekus ar pašreizējo situāciju. Šobrīd pašvaldību izdevumi konkurē ar reģionālo presi, tādejādi kropļojot mediju tirgu. Likumā “Par pašvaldībām” nepieciešams izstrādāt konkrētas pašvaldību interaktīvo izdevumu izdošanas vadlīnijas. Tāpat grozījumi nepieciešami likumā “Par presi un citiem masu informācijas līdzekļiem”, kas regulētu pašvaldību informatīvo izdevumu izdošanu. Šobrīd šādu izdevumu izdošana netiek regulēta, lai gan Latvijā pašlaik ir 144 reģistrēti pašvaldību izdevumi. Problemātiski arī tas, ka, nostiprinoties pašvaldību izdevumiem, vājinās neatkarīgā prese, kā arī tas, ka pilsoniskajai sabiedrībai nav nekādu iespēju tajos publicēties.

A.T.Plešs pauda, ka ministrija neatbalsta pašvaldību izdevumu izplatīšanu, jo bieži to ražošanas un izplatīšanas process ir necaurspīdīgs. Ir citi labāki veidi kā efektīvi nodot informāciju pašvaldību iedzīvotājiem.

Paneļa vadītājs Uldis Budriķis kopsavilkumā atzīmēja – no vienas puses šādi pašvaldību izdevumi būtu jālikvidē, jo tie neatbilst sabiedrības interesēm. No otras puses, noteiktai sabiedrības daļai tas ir vienīgais informācijas avots, turklāt šajos izdevumos tiek publicēta informācija, kas citur netiek.

Diskusijas daļā par to, kā NVO iesaistīt pašvaldību darbā, Vides aizsardzības kluba pārstāve Elita Kalniņa pauda viedokli, ka pašlaik nevalstiskajām organizācijām to darīt ir grūti. Sabiedrības pārstāvji bieži ierodas uz pašvaldību komisiju un komiteju sēdēm, bet tas, vai viņiem tiks dota iespēja izteikties, ir atkarīgs no konkrētās sēdes vadītāja simpātijām un personiskajiem uzskatiem. Kā piemēri šādām problēmsituācijām tika minēti gadījumi, kad sabiedrības pārstāvji ir izraidīti no pašvaldības sēdēm ar policijas palīdzību. Tā veidojas situācijas, kad, piemēram, blakus iedzīvotāja dzīvesvietai tiek plānota iespaidīga apjoma ēkas būvniecība, taču iedzīvotājam nav iespējas paust savu nostāju par projekta nepieciešamību. Tādēļ ir nepieciešams likumdošanas rāmis, kas nodrošinātu iespēju sabiedrības pārstāvjiem paust viedokli pašvaldību struktūrvienību sapulcēs. Tas nedrīkst būt pārlieku šaurs, piemēram, attiecināms tikai uz NVO, jo aktīvi darbojas arī citi nodibinājumi, kuriem nav NVO statusa. Tāpat nebūtu jāparedz iespēja izteikties pilnīgi visiem pārstāvjiem, bet viedokļu paušanai varētu paredzēt konkrētus mehānismus, piemēram, iepriekšēju pieteikšanos.

Juris Viļums no biedrības “Latgolys Spāks” aicināja rast iespēju, kā padarīt sabiedrības komunikāciju ar pašvaldībām interaktīvāku. Pašlaik saziņa ar pašvaldību notiek vai nu sūtot elektronisku vēstuli, vai fiziski ierodoties pašvaldības telpās. Viena no inovatīvajām izmaiņām varētu būt iespēja piedalīties pašvaldības komitejas/komisijas sēdēs ar videokonferences palīdzību. Šāds uzlabojums būtu noderīgs daudziem, jo pašlaik lielai daļai sabiedrības pārstāvju ceļā paiet vesela diena, lai piedalītos tikai pāris stundu garā sapulcē. Tas attiecīgi mazina arī darba devēju vēlmi dot atļaujas šādu pasākumu apmeklēšanai.

13.Saeimas deputāts Mārtiņš Šteins uzsvēra nepieciešamību uzlabot sabiedrības līdzdalības procesu kvalitāti pašvaldību darbā, jo bieži NVO neizdodas saņemt atbildi uz saviem jautājumiem vai viedokļiem. M.Šteins aicināja, izdodot pašvaldību saistošos noteikumus, pārņemt Saeimas likumdošanas dokumentu praksi, kur anotācijā nepieciešams norādīt, kāda jaunajam likumdošanas dokumentam var būt ietekme uz sabiedrības attīstību, kā arī kādas konsultācijas notikušas strādājot pie dokumenta izstrādes.

Inga Vanaga no Latvijas Izglītības un zinātnes darbinieku arodbiedrības vērsa uzmanību uz atšķirīgo praksi pašvaldību darbā, norādot, ka ir pašvaldības, kas pašas aicina NVO pārstāvjus uz savām sēdēm, kā arī informē par savu darbu, un ir pašvaldības, kam ir prakse rīkot slēgtas ārkārtas sēdes, kurās tiek nolemti jautājumi bez NVO pārstāvju klātbūtnes. Priekšlikums ir izveidot labās prakses apkopojumu vai monitoringu, kas parādītu kāda ir sadarbības prakse katrā reģionā. Vēl viens priekšlikums - sadarbības līgumu noslēgšana.

Līga Stafecka, kas pārstāv domnīcu “Providus”, norādīja, ka statistikas dati pētījumos par pašvaldību pārvaldi parāda, ka tieši pašvaldību darbinieki ir tie, kuri visvairāk sodīti korupcijas lietās. Kā priekšlikumu lielākai sabiedrības iesaistei pašvaldību darbā L.Stafecka minēja iespēju Latvijā ieviest citviet jau praktizēto modeli, ļaujot iedzīvotājiem iesaistīties pašvaldību budžeta pārdalē (izmantojot attālinātās balsošanas modeli). Pašlaik noteikts, ka pašvaldības pat konsultatīvā līmenī nerīko apspriešanas par budžetu (likuma “Par pašvaldībām” 61.1pants), kas ir jau novecojusi prakse un būtu maināma. U.Budriķis, piebilda, ka šeit varētu palīdzēt modelis, kas ļauj sabiedrībai lemt par, teiksim, divu procentu, izlietojumu no pašvaldības budžeta. Pretējā gadījumā sabiedrības lēmums par budžeta izlietojumu varētu būt nesamērīgs dažādu nozaru starpā.